Bernt Holtsmark

**Bernt Holtsmark** (1859–1941) var en norsk landbruksskolebestyrer og politiker. Han var stortingsrepresentant for Akershus amt i 12 år og Norges landbruksminister fra 1910 til 1912.

## Liv og virke
### Familie
Han vokste opp som odelsgutt på storgården Tveiter i Asker. Faren, Bent Holtsmark, var også ordfører i bygda. To av Bernts brødre, Torger og William Holtsmark, ble også politikere. Søsteren Laura var konsertpianist og gift med grossist og kommunepolitiker Tollef Bredal. Mosteren Laura var gift til storgården Blakstad i Asker. Stortingsmennene Finn og Wilhelm Blakstad og industribyggeren Ragnvald Blakstad var Bernts søskenbarn.

Bernt Holtsmark giftet seg i 1887 med Johanne Amalie Koller, datter av landbrukshøyskolens direktør. Deres datter Henriette (Henny) giftet seg med fylkesmann og landbruksminister Håkon Five. Sønnen Torger og svigerdatteren Benny (Benedicte) Holtsmark overtok Tveiter.

### Utdannelse og landbruksfaglig innsats
Bernt Holtsmark gikk landbruksskole hos sin fetter Haakon Tveter på Østensjø. Deretter assisterte han Tveters arbeid som sekretær i Selskabet for Norges Vel. Holtsmark studerte videre ved Norges landbrukshøgskole på Ås og ved landbrukshøyskolen i Berlin.

I 1887 opprettet han Sem landbruksskole sammen med sin bror William. Til sammen 1&nbsp;000 elever gikk ved skolen frem til staten kjøpte Sem i 1914 og opprettet Statens småbrukslærerskole der. Han skrev mange lærebøker og faglige artikler, blant annet med fast spalter i flere aviser. Holtsmarks *Husdyrlære for landbruksskolerne*, først utgitt i 1897, ble brukt flittig av mange bønder og utkom i mange opplag.

Fra 1893 til 1923 var han, ved siden av skoledriften, gårdbruker på Tveiter.

### Politisk og organisatorisk arbeid
I 1890-årene satt Holtsmark i hovedstyret for det moderate venstrepartiet Centrum. Etter at dette partiet ble oppslukt i Høyre omkring 1900, representerte han Høyre på Stortinget 1904–1906. Ved stortingsvalget i 1906 fant Høyre og moderate venstrekrefter på nytt sammen i Samlingspartiet, og Holtsmark ble gjenvalgt til Stortinget. Han søkte ikke gjenvalg i 1909, av hensyn til sin private virksomhet.

Da Frisinnede Venstre ble dannet i 1909, som en slags arvtager etter Samlingspartiet, sluttet Holtsmark seg til det nye partiet. Fra 1910 til 1912 var han landbruksminister i Wollert Konows regjering, som var utgått av Høyre og Frisinnede Venstre.

Holtsmark var på nytt stortingsmann i periodene 1916–1918 og 1919–1921, den første som eneste representant for sitt parti, men i nært samarbeid med Høyre. Han var formann i Frisinnede Venstres hovedstyre fra 1918 til 1922 og fikk sitt fremste tillitsverv som parlamentariker som formann i Stortingets landbrukskomité 1920 til 1921.

Holtsmark påtok seg en rekke oppgaver for landbrukets organisasjoner samt kreditt- og forsikringsvesenet, som styreformann i Norges Hypotekbank 1927–1936, styremedlem i Norsk Landmandsforbund, Selskabet for Norges Vel, Selskapet Havedyrkningens Venner, ordfører i representantskapet i Livsforsikringsselskabet Brage, styreformann i Akershus Gjensidige Brandassuranseforening og formann i Norsk Brandvern Forening.

## Utmerkelser
Holtsmark ble utnevnt til kommandør med stjerne av St. Olavs Orden i 1912 og kommandør av 1. klasse av Finlands hvite roses orden i 1930. Han ble også tildelt 7. juni-medaljen og Kong Haakon VIIs jubileumsmedalje 1905–1930.

## Referanser


## Eksterne lenker
* 
*